Ar saga a oa savet, hervez an aozer, evit ma vefe nav film. George Lucas en deus choazet kregiñ da seveniñ ar pevare pennad avat, dre ma oa diaesoch sevel ar re all gant an teknikoù sinema ar mare-se, ha dre ma oa dedennusoch an istor. Star Wars a zo deuet er-maez e 1977. Klokaet hag astennet eo bet titl ar film tamm-ha-tamm e Episode IV : A New Hope (Ur spi nevez). Ur romant a zo bet embannet ivez e 1976, gant un nebeud disheñvelderioù. Daou bennad all an drilojienn a zo bet sevenet ur pennadig amzer goude. E 1980 gant The Empire Strikes Back (Enepstourm an Impalaeriezh), renet gant Irvin Kershner, hag e 1983 gant Return Of The Jedi (Distro an Jedi), renet gant Richard Marquand. Astennet e vo o zitloù e Episode V: The Empire Strikes Back ha Episode VI: Return Of The Jedi goude-se. Fin an trede lodenn ne lak ket da soñjal e vo un heuliadenn avat. E 1999 e teuas er-maez ar pennad kentañ hervez red kronologel an istor, met ar pevare film da vezañ savet eo neuze, Episode I: The Phantom Menace (Spes ar gourdrouz), renet gant George Lucas. Chwech a vo savet en holl, gant Episode II: Attack Of The Clones (Argad ar chlonoù) e 2002 hag Episode III: Revenge Of The Sith (Dial ar Sith) e 2005, sevenet o-daou gant George Lucas.